**ΔΗΜΟΣ ΖΑΓΟΡΑΣ - ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**ΖΑΓΟΡΑ 2 ΙΑΝΟΥΑΡΙΟΥ 2024**

**Αντιπροσωπευτικό Προεδρείο εξελέγη στο Δημοτικό Συμβούλιο Ζαγοράς – Μουρεσίου. Κων. Καραγεωργίου: Ήρθαμε να ενώσουμε**

Σε ενωτικό κλίμα και σε γιορτινή ατμόσφαιρα μετά την κοπή της πρωτοχρονιάτικης πίτας, πραγματοποιήθηκαν σήμερα το μεσημέρι στο Δημαρχείο στη Ζαγορά, οι δημαιρεσίες για το Προεδρείο του Δημοτικού Συμβουλίου Ζαγοράς - Μουρεσίου και την Δημοτική Επιτροπή.

Ο Δήμαρχος κ. Κων. Καραγεωργίου τόνισε στο καλωσόρισμα της πρώτης συνεδρίασης της νέας δημοτικής περιόδου πως προτεραιότητα της νέας Δημοτικής Αρχής είναι να ενώσει δυνάμεις για να αντιμετωπιστούν τα πολλά μέτωπα, κυρίως στις αποκαταστάσεις υποδομών, δικτύων κ.α. μετά τα ακραία φαινόμενα του Σεπτεμβρίου.

Αρωγοί στην προσπάθεια δήλωσαν οι επικεφαλής των δύο μειοψηφιών κ.κ. Μαρία Σαμαρά και Βασ. Τσαπράζης με δημιουργική αντιπολίτευση, σύμφωνα με τον θεσμικό ρόλο τους.

Ο πλειοψηφών σύμβουλος κ. Νικ. Καμπούρης προήδρευσε της διαδικασίας εκλογής του τριμελούς Προεδρείου στο οποίο εκπροσωπούνται και οι τρεις παρατάξεις του Δημοτικού Συμβουλίου.

Πρόεδρος εξελέγη ο κ. Απ. Κατσιφός από την παράταξη πλειοψηφίας, αντιπρόεδρος ο κ. Αλεξ. Τάσιος από την μείζονα μειοψηφία και Γραμματέας ο κ. Β. Τσαπράζης, επικεφαλής της ελάσσονος μειοψηφίας.

Μετά τη συγκρότηση του νέου Προεδρείου και τον σύντομο χαιρετισμό του κ. Απ. Κατσιφού, πραγματοποιήθηκε με μυστική ψηφοφορία η εκλογή των μελών της πενταμελούς Δημοτικής Επιτροπής, της οποίας προεδρεύει ο Δήμαρχος κ. Κων. Καραγεωργίου.

Από την παράταξη πλειοψηφίας εξελέγησαν οι κ.κ. Κυρ. Τάσιος και Νικ. Καμπούρης με αναπληρωτές τους κ.κ. Ανέστη Αλτίνη και Γεωργία (Τζωρτζίνα) Χριστοδούλου.

Από τις μειοψηφίες εξελέγησαν οι κ.κ. Μαρία Σαμαρά, Νικ. Ι. Λαμπαδάρης με αναπληρωτές τους κ.κ. Άλεξ. Τάσιο και Βασ. Ρεπανίδη.